Kiwi’s boos oor ou SA vlagDie ou Suid-Afrikaanse vlag word pertinent in ’n winkelvenster in Nieu-Seeland se hoofstad vertoon. Inwoners van ŉ voorstad van Wellington, Nieu-Seeland se hoofstad, is die hoenders in oor ŉ ou Suid-Afrikaanse vlag wat in ŉ winkelvenster vertoon word. Die vlag, wat in ŉ winkel genaamd Biltong and Wors Shop se venster te sien is, word as “rassisties” bestempel, berig stuff.co.nz. Een van die ontstoke inwoners, Richard Stephen, sê hy het die vlag Saterdagaand vir die eerste keer gewaar. “Hulle behoort van beter te weet. Dis rassisties. Dis ŉ simbool van blanke baasskap en apartheid.” Die webtuiste het ŉ man wat homself geïdentifiseer het as die eienaar van die winkel om kommentaar genader. Hy het gesê hy weet mense neem aanstoot, maar wou nie kommentaar lewer nie. Steven Scheckter, wat ŉ winkel elders in Wellington besit wat ingevoerde Suid-Afrikaanse goedere verkoop, het gesê “dis baie onnosel” om die ou vlag te vertoon omdat dit verdeeldheid saai. Volgens hom verteenwoordig dit “beter tye” vir wit Suid-Afrikaners, maar vir ander Suid-Afrikaners is dit ŉ simbool van apartheid en rassisme.